Die rolprent is 'n komedie waarin drie Suid-Afrikaanse karakters, Boet, Swaer en Moegae, van die Castrol TV-advertensies weer hulle verskyning maak na 'n dekade se afwesigheid. Dit het 'n ouderdomsperk van 10T (taal).
Die pragtige Mia Moolman werk vir ’n geleentheidkoördineringsmaatskappy in Sandton en kry opdrag om ’n spoggeleentheid by Emperor’s Palace te reël, waar die suksesvolste advertensieveldtogte in die geskiedenis van Suid-Afrika vereer gaan word. Haar baas, Theodore, wat heimlik verlief is op Mia, stuur haar teen sy beterwete na die Kalahari om drie ou helde op te spoor.
Mia is totaal oorstelp toe sy die drie manne op die Kalahari Oasis se stoep aantref waar hulle steeds sit en kuier. By nadere ondersoek vind sy egter dat Boet nie daar is nie en dat Neef (Jack Parow) in sy plek waarneem. Mia verduidelik die doel van haar besoek en verneem angstig dat Boet terapie ontvang by die plaaslike kopdokter op Hotazel, want sy "varkies" het weggehardloop.
Mia het net vyf dae om die probleme op te los, maar dis 'n nagmerrie van begin tot einde soos alles verkeerdloop. Gaan sy in haar doel slaag om die manne betyds in Johannesburg te kry vir 'n TV-onderhoud en die groot aand by Emperor’s Palace?